ҚАЗАҚ ТІЛІ ҒЫЛЫМҒА АРҚАУ БОЛА ОТЫРЫП ҚУАТТЫ ҒЫЛЫМ ТІЛІНЕ АЙНАЛУЫ ҚАЖЕТ

*Астана, 19 қазан, Мәжіліс Үйі.*

**Мәжілісте Палата Спикері Нұрлан Нығматулиннің төрағалығымен өткен жалпы отырыста депутат Шаймардан Нұрымов Қазақстан Республикасы Білім және ғылым министрі Ерлан Сағадиевке депутаттық сауал жолдады.**

«Биылғы жыл еліміз тарихындағы айтулы жылдардың бірі болып табылады. Халқымыз ата-бабаларымыздың ғасырлар бойы армандаған, аңсаған күнге – Тәуелсіздік күніне қол жеткізгенімізге 25 жыл толғалы отыр. Осы жиырма бес жылда жеткен жетістіктеріміз аз емес. Мемлекетіміз аяғына тұрып, іргесі бекіп, әлем халықтарымен терезесі тең мемлекетке айналды. Еліміздің Президенті-Елбасы Нұрсұлтан Әбішұлы Назарбаевтың басшылығы мен салиқалы саясатының нәтижесінде осы жетістіктерге жеткеніміз баршаға мәлім. Ана тіліміз-қазақ тілінің мәртебесі айшықталып, өз тұғырына көтеріліп, мемлекеттік тілге айналды. Дей тұрғанмен қазақ тілінің мәртебесін арттыру мен әлеуетін күшейте түсу қажеттілігі әлі де қыруар шаруалар атқаруды талап етеді.Соның бірі қазақ тілінің ғылым саласындағы өзіндік орны. Кез-келген тіл әлеуеті зор, қуатты тілге айналуы үшін ол ғылым тілі бола алуы керек.

«Тіл адам баласының негізгі қасиеті болғандықтан - тіл байлығы елдің елдігін, жұртшылығын, ғылыми-әдебиетін, өнеркәсібін, мәдениетін, қоғам-құрылыстары мен салт-санасының, жауынгерлік дәстүрінің - мұрасының қай дәрежеде екенін көрсететін сөзсіз дәлелді мөлшері», - деп батыр бабамыз Бауыржан Момышұлы айтқан екен. Сондықтан да әдеби бай тіліміз - қазақ тілі ғылымға арқау бола отырып қуатты ғылым тіліне айналуы қажет. Бірақ бұл үрдіс елімізде белгілі бір дәрежеде баяу жүруде. Жоғары оқу орындарында шәкірттердің қазақ тілінде тиісті пәндер бойынша қолданатын оқу-әдістемелік құралдары, әдеби кітаптары мен ғылыми еңбектері жетіспейді. Бұл жағдайда елімізде білім-ғылым саласында қазақ тілінде кітаптардың жазылуы, ғылыми еңбектердің қазақ тілінде дайындалуы немесе олардың сапалы аударылуы сынды талаптар мен осыған бағытталған ынталандыру шараларын қолға алу қажет. Шетелдер ғалымдарының ғылыми кітаптарын, сонымен қатар бұған дейін Қазақстанда шыққан ғылыми кітаптарды, диссертацияларды қазақ тіліне аударуды қамтамасыз ету керек.

Осы мәселенің аясында айтар бір ұсыныс ол «Болашақ» бағдарламасы бойынша шетелдерде оқып келген және оқып жатқан түлектерге қатысты. Қазіргі таңда еліміздің мыңдаған азаматтары шетелдердің әлем бойынша алдыңғы қатарындағы оқу орындарында білім алып, елге оралуда. Мемлекет есебінен қыруар қаржы жұмсалып дайындалған осы мамандардың, ғалымдардың алған білімі мен тәжірибесінің, ғылыми еңбектерінің игілігін халқымыз көру керек. Ол үшін «Болашақ» түлектерінен олардың дайындаған ғылыми жұмыстарын (магистрлік және докторлық диссертациялары) мемлекеттік тілге аударуын талап етіп, оны еліміздің жоғары оқу орындары мен кітапханаларға таратылуын қамтамасыз ету қажет.Бұл отандық оқу орындарындағы студенттердің біліміне қолдау болары сөзсіз. Қазақ тіліндегі ғылыми әдебиеттермен елдегі кітап қоры байый түсер еді. Оқу орындарындағы ұстаздардың да қажеттіне жарар ақпараттық материалдармен толығар еді. Сондай-ақ «болашақтықтардың» қаншалықты дәрежеде білім алып, ел сенімін ақтағандықтарын халықтың бағалауына мүмкіндік берер еді. Бұл үшін олардың мемлекеттік тілді жетік меңгергені қажет. Сондықтан бұл талапты да үміткерлер үшін күшейту керек.

**(Сәуле Досжанова. Т.74-63-01. Ақпаратты ҚР Парламенті Мәжілісі Аппаратының  Баспасөз қызметі таратты.)**

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |